Source: https://nasanitra.sme.sk/c/6354372/udajny-sef-nitrianskeho-podsvetia-je-na-slobode.html
Timestamp: 2017-05-27 23:16:34+00:00
Document Index: 2098095

Matched Legal Cases: ['súd ', 'súd ', 'Súd ', 'súd ', 'súd ', 'súd ']

Údajný šéf nitrianskeho podsvetia je na slobode - nasanitra.sme.sk
AKTUALIZOVANÉ 27.4.Údajný šéf nitrianskeho podsvetia je na slobode
Dôvody na väzbu druhého obvineného trvajú. Napriek tomu ho pustili na slobodu. Bude pod dohľadom súdneho úradníka. 26. apr 2012 o 17:21 Miriam Hojčušová
Písmo:A-|A+20Dôvody na väzbu druhého obvineného trvajú. Napriek tomu ho pustili na slobodu. Bude pod dohľadom súdneho úradníka.
NITRA. Ľuboša F., ktorého médiá prezývajú údajným bossom nitrianskeho podsvetia, prepustili vo štvrtok z vyšetrovacej väzby. Spolu s ním sa dostal na slobodu aj Ondrej V., ktorý je obvinený v rovnakej kauze.
„U obvineného v 1. rade (Ľuboš F.) dôvody kolúznej väzby pominuli. U obvineného v 2. rade (Ondrej V.) naďalej existujú, avšak preventívna väzba mu bola nahradená dohľadom probačného a mediačného úradníka,“ povedal hovorca krajského súdu Oliver Kolenčík.
O žiadosti Ľuboša F. o prepustenie z väzby rozhodol nitriansky okresný súd už 16. apríla, prokurátor ale podal sťažnosť. Krajský súd ju zamietol. Obvinený tak mohol vo štvrtok popoludní opustiť banskobystrickú väznicu.
Obvinený z podielnictva
Ľuboš F. je obvinený z podielnictva. Ide o trestný čin, pri ktorom páchateľ využíva, že niekto iný spácha trestnú činnosť a jemu z toho plynie zisk.
Obvinenie má súvisieť s nelegálnym príjmom z daňovej trestnej činnosti, za ktorú je stíhaná skupina z okresu Nitra. Podľa polície mal Ľuboš F. údajne získať 36 600 eur, on to popiera.
Nitrana zobrali do vyšetrovacej väzby 27. januára. Súd to zdôvodnil obavami spoluobvinenej Zuzany P. a jej manžela (figuruje ako svedok aj v spomínanej daňovej kauze).
„Povedali, že sa boja, že udali pána Ferusa, že sa im bude mstiť alebo ich nejakým spôsobom prenasledovať,“ povedal v januári obhajca.
Dôvody pominuli
V súčasnosti už súd dôvody na väzbu Ľuboša F. nevidí. „Vzhľadom na doposiaľ zistený rozsah a obsah skutočností dôležitých pre trestné konanie viac neexistuje dôvodná obava, že by mohol pôsobiť na svedkov, znalcov, spoluobvinených alebo inak mariť objasňovanie skutočností závažných pre trestné stíhanie,“ povedal hovorca Oliver Kolenčík.
K detailom sa nevyjadril, pretože trestná vec je vo fáze prípravného konania. „Zverejnením konkrétnych skutočností, ktoré viedli súd k záveru o opodstatnenosti prepustenia obvinených, by mohol byť zmarený účel trestného konania,“ zdôvodnil hovorca.
Meno Ľuboša F. sa objavilo v mafiánskych zoznamoch, ktoré vlani unikli z polície. Pred rokmi ho stíhali za podvod s diaľničnými známkami, bol aj vo vyšetrovacej väzbe. Bratislavský súd ho ale v roku 2009 spod obžaloby oslobodil. Zdieľať na facebooku (0) Diskusia (2)